Бырхьэмым и гупыр премьер-лигэм догъакIуэ
«Спартак-Налшык» (Налшык) — «Ротор» (Волгоград) — 1:1 (1:0). Налшык. «Спартак» стадион. Мэлыжьыхьым и 23-м. ЦIыху 1500-рэ еплъащ.
Судьяхэр: Рушаков (Архангельск), Беликов (Брянск), Крохин (Калининград).
«Спартак-Налшык»: Коченков, Засеев, Джудович (Овсиенкэ, 67), Тимошин, Багаев, Чеботару, Коронов, Концедалов, Гуэщокъуэ, Буйтрагэ (Руа Карлос, 60), Медведев.
«Ротор»: Пчелинцев, Глушков, Олеников (Алейник, 46), Малыгин, Зинин, Гузь, Ваганов (Коротаев, 50), Фомин, Кабутов (Арлашин, 78), Рылов (Ставпец, 62), Аппаев.
Топхэр дагъэкIащ: Буйтрагэ, 7 (1:0). Малыгиным, 89 (1:1).
Дагъуэ хуащIащ Алейник.
«Спартак-Налшыкым» хэту мы гъэм япэу къыхэжаныкIащ Буйтрагэ Даниель (№10). «Спартак-Налшыкым» вэсэпшыхь къригъэблэгъат къэралым тIэунейрэ и вице-чемпион, Урысей Федерацэмрэ Интертотомрэ я кубокхэм я финалым щыджэгуа, Таиландым и пащтыхьым и кубокыр къэзыхьа Волгоград и «Ротор»-р. Пэжщ, а ехъулIэныгъэхэр ди хьэщIэхэм щаIар илъэс 15 — 20 и пэкIэщ, ауэ абы щхьэкIэ къэмынэу, ар пщIэ лей зыхуозыгъэщI Iуэхугъуэщ. А псом ищIыIужкIэ, волгограддэсхэм яхэту сыт щыгъуи джэгуащ Урысей Федерацэм и чемпионатхэм топ нэхъыбэ дыдэ щыдэзыгъэкIа Веретенников Олег — ар иджыпсту а командэм и тренерхэм ящыщ зыщ.
Хьэрхуэрэгъу цIэрыIуэм налшыкдэсхэр зыкIи къапикIуэтакъым. Абыхэм фIы дыдэу ящIэрт езыхэр иджыпстукIэ зэрынэхъ лъэщыр икIи япэ къекIуэкIыгъуэм Волгоград щыIэу хэгъэрейхэр 1:0-у хагъэщIат. КъищынэмыщIауэ, нобэкIэ «Спартак-Налшыкыр» премьер-лигэм игъэзэжыну ерыщу хущIокъу, «Ротор»-м мы гъэм апхуэдэ Iэмал зэримыIэжынур нэрылъагъущ.
А псори я напщIэ щIэлъу вэсэпшыхьрей зэIущIэм къыщIидзащ. Ди щIалэхэр хущIэкъуащ я тепщэныгъэр псынщIэ дыдэу наIуэ ящIыну икIи ар хъарзынэу къайхъулIащ. «Спартак-Налшыкым» къызэрыщIидза ебгъэрыкIуэныгъэ лъэщхэм «Ротор»-р пэлъэщакъым икIи ебланэ дакъикъэм Буйтрагэ Даниел хэгъэрейхэр япэ иригъэщащ.
Апхуэдэ щIэдзэкIэм налшыкдэсхэр нэхъри тригъэгушхуащ. Абы щыгъуэми хьэщIэхэр пIалъэкIэ Iэнкун хъуащ.
Уэлбанэ кIыхьым джэгупIэ губгъуэр хьэлъэ ищIами, лъэныкъуитIри я къару еблэжыртэкъым. Зи Iуэхур нэхъ дэкIыр «Спартак-Налшыкырт». Япэ Iыхьэм абы топищ-плIы иджыри дигъэкIыфыну щытащ. АрщхьэкIэ Гуэщокъуэри, Буйтраги, Медведевми, Короновми я Iэмал гъуэзэджэхэр къахуэгъэсэбэпакъым. Псом хуэмыдэу ехъулIэныгъэм пэгъунэгъуащ Колумбием щыщ ди гъуащхьэхъумэ ныкъуэр — метритI-щыкIэ фIэкIа пэмыжыжьэу абы топыр гъуэм хуигъэзэфакъым.
Загъэпсэхуу къихьэжа иужькIэ, джэгум и теплъэм хэпщIыкIыу зихъуэжащ. Иджы ебгъэрыкIуэр хьэщIэхэрат. Ахэр апхуэдизкIэ ерыщти, налшыкдэсхэр япэ дакъикъэ пщыкIутхум я гъуэм къыIуагъэкIакъым. Псом хуэмыдэу ерыщт волгограддэсхэм яхэту къытпэщIэувэжа балъкъэр гъуащхьауэ щIалэщIэ Аппаев Хъызыр. Ар щIэх-щIэхыурэ ди гъуэм къебгъэрыкIуэрт. Апхуэдэ щытыкIэм «Спартак-Налшыкым» фIы зэрыщIимыхынур гурыIуэгъуэт. АрщхьэкIэ, хуэм-хуэмурэ ди щIалэхэм Iуэхур ягъэтэмэмыжащ икIи «Ротор»-м и ебгъэрыкIуэныгъэ къэс хуэфэщэн жэуап иратыж хъуащ.
Налшык къыщыхамыгъэщIэну волгограддэсхэм я гугъэхэр къыщыщIэрэщIэжар мы зэIущIэм щыуагъэншэу щыджэгу «Спартак-Налшыкым» и гъуащхьэхъумэ Iэзэ икIи гупым я пашэ Джудович Миодраг фэбжь игъуэту яхъуэжа нэужькIэщ. Абы и пIэкIэ къихьа Овсиенкэ Евгений бэнэныгъэ гуащIэм хуэмыхьэзыру къыщIэкIащ. Аращ зи зэраныр джэгум и иужьрей дакъикъэм «Ротор»-м топ къызэрытхудигъэкIар: угловой къыщыхэтам ар и хьэрхуэрэгъум пэлъэщакъым икIи щхьэкIэ бжыгъэр зэхуэдэ иригъэщIыжащ. Iуэхур бгъэзэкIуэжыну адэкIэ зэман къэнэжатэкъым.
Мы зэIущIэр 1:1-уэ зэриухам зыри шынагъуэ хэлъкъым. Ди щIалэхэр текIуамэ, очкоуэ 8-кIэ я хьэрхуэрэгъухэм ящхьэщыкIынут, иджы — 6-кIэ япэ ищащ. Ар и фIыгъэщ мыгъэрей зэпеуэр фIы дыдэу зэрырагъэкIуэкIым икIи иджыри къэс зыми къызэрыхимыгъэщIэфам.
Абы щыгъуэми очкоитI зэрытфIэкIуэдам Свердлов областыр зэрыщыту игъэгуфIащ. Зэхьэзэхуэр иухыным джэгугъуитху иIэжу наIуэ хъуащ ди лъахэгъу щIалэ, нэгъабэ Къэбэрдей-Балъкъэрым и щIыхьыр зыхъума, Бырхьэм Къантемыр зыхэт «Урал»-р премьер-лигэм зэрыкIуар. ЕтIуанэ увыпIэр иутIыпщыну къыщIэкIынкъым Томск и «Томь»-м. Ари гуп нэхъыщхьэм зэрыкIуэнум шэч щIагъуэ хэлъыжкъым.
ОчкоихкIэ етхуанэ увыпIэм щытым щхьэщыкIа «Спартак-Налшыкри» къикIуэтыну фIэщщIыгъуейщ. Ещанэ е еплIанэ увыпIэр къихьмэ, ар премьер-лигэм и епщыкIущанэ-епщIыкIуплIанэ командэхэм языхэзым пэщIэувэнущ икIи ар хигъащIэмэ, гуп нэхъыщхьэм игъэзэжынущ. Iуэхур зэхэкIыным зы мазэ иIэжу аращ.
Иджы фыщыдгъэгъуэзэнщ япэ дивизионым хэт командэхэм иужьу ирагъэкIуэкIа зэIущIэхэм къарикIуа бжыгъэхэм. Мис ахэр: «Урал» (Свердлов область) — «Балтика» (Калининград) — 1:0, «Енисей» (Красноярск) — «Химки» (Мэзкуу область) — 2:1, «Металлург-Кузбасс» (Новокузнецк) — «Сибирь» (Новосибирск) — 1:0, «Шинник» (Ярославль) — «Уфа» (Уфа) — 1:0, «Петротрест» (Санкт-Петербург) — «Волгарь» (Астрахань) — 1:0, «Торпедо» (Мэзкуу) — «Салют» (Белгород) — 0:1, «СКА-Энергия» (Хабаровск) — «Томь» (Томск) — 1:1.
КъыкIэлъыкIуэ джэгугъуэр «Спартак-Налшыкым» мэлыжьыхьым и 29-м Томск къалэм щригъэкIуэкIынущ. А махуэм ди щIалэхэр яIущIэнущ япэ дивизионым пашэныгъэр щызыIыгъхэм ящыщ «Томь»-м.
Жыласэ Заурбэч.
ЗэIущIэ нэужь
Бурлаченкэ Валерий, «Ротор»-м и тренер нэхъыщхьэ:
Налшыкыр зытедгъэкIуакъым
— Джэгум и япэ Iыхьэм дыщыхуэмыхуащ. Ар зытеслъхьэр мыбы и пэ ита иужьрей джэгугъуищым дыкъызэрыщыхагъэщIарщ. Загъэпсэхуну къыщикIам ди щIалэхэм я джэгукIэм зэхъуэкIыныгъэ хэтлъхьащ икIи абы фIы къытхуихьащ.
Нобэ хьэрхуэрэгъу лъэщыр зытедгъэкIуакъми, ар нэхъри дытезыгъэгушхуэну Iуэхугъуэщ. ЩIалэхэм я лъэкI къагъэнакъым икIи абы къыхэкIыу фIыщIэ яхуэфащэщ.
Шыпш Тимур, «Спартак-Налшыкым» и тренер нэхъыщхьэ:
Фэбжьым и зэранкIэ…
— Ди командэм и капитан Джудович фэбжь зэригъуэтам джэгум зригъэхъуэжащ. Аращ зэIущIэм и кIэухым топ къыщIытхудагъэкIари. Абы иджы зыри пхуещIэжынукъым, адэкIэ зыгъэхьэзырын хуейуэ аращ.
Топ дэдгъэкIа иужькIэ, дыкъокIуэтыжри, хьэрхуэрэгъухэр зытыдогъэгушхуэ. Абы щыгъуэми Iэмал хъарзынэхэр зыIэщIыдогъэкI. Иджы «Томь»-м нэхъ ерыщыжу зыхуэдгъэхьэзырынщ.
— Футболист нэхъыбэ щхьэ умыхъуэжарэ? Абы зэманри нэхъ игъэкIуэнт, щIалэхэми жыджэрагъ къахилъхьэнт.
— ИбгъумкIэ щыджэгуфын гъуащхьэхъумэ ныкъуэ тхъуэжыну диIакъым. Рухайа фэбжь игъуэтауэ сымаджэт, Аверьяновым дагъуэ зыбжанэ хуащIати, мы зэIущIэр блигъэкIын хуейт. IэмалыншагъэкIэ Гуэщокъуэр абыкIэ дгъэкIуауэ аращ.
Хьэтау Ислъам.
